M-Net-internskap ‘nou oop vir almal’M-Net Die vakbond Solidariteit het gesê M-Net het voor volgehoue druk geswig en sy “diskriminerende internskapsadvertensie” oopgestel vir kandidate van alle rassegroepe. “In ’n skrywe wat ons vandag van M-Net se prokureurs ontvang het, word aangedui dat die internskap nou oop is vir alle rassegroepe,” het Dirk Groenewald, hoof van Solidariteit se Sentrum vir Billike Arbeidspraktyke, gesê. M-Net het reeds die advertensies dienooreenkomstig gewysig. “Ons moedig alle wit kandidate aan wat voldoen aan die vereistes van die internskap om aansoek te doen. Sou dit wees dat M-Net geen wit kandidate in die program opneem nie, was hierdie wysiging net lippediens en sal ons voortgaan om die klag by die Menseregtekommissie te lê.” Groenewald het gesê Solidariteit sal ook voortaan as waghond vir soortgelyke gevalle optree en indien daar nie aan die vereistes van die wet voldoen word nie, die vakbond nie sal huiwer om die howe te nader nie. Solidariteit het M-Net verlede Dinsdag daarvan beskuldig dat hy onbillik teen wit mense diskrimineer. Dit het gevolg nadat M-Net in ŉ onlangse advertensie aangedui het dat slegs swart, Indiër en bruin kandidate vir ŉ betaalde internskapprogram by sy Magic in Motion Academy mag aansoek doen. Luidens die advertensie kan tot soveel as 20 individue in die program geakkommodeer word. Lees meer hier. Yolisa Phahle, uitvoerende hoof van M-Net, het daarop gereageer deur te sê die Magic in Motion Academy-internskapprogram is ŉ korporatiewe maatskaplike investeringsprogram. Lees meer hier. Maroela Media het M-Net om kommentaar genader oor die jongste verwikkelinge en wag vir terugvoer.